Polisieman getref op ongelukstoneel en sterf | Netwerk24
Polisieman getref op ongelukstoneel en sterf
Deur André Damons 21 Junie 2016 00:02
Bloemfontein. – 'n Polisiekonstabel van Reddersburg in die Vrystaat is dood nadat hy Saterdagaand op 'n ongelukstoneel op die N6 tussen Reddersburg en Smithfield raakgery is.
Konst. Ntono Ried (34) en sy kollegas van die Reddersburg-polisiekantoor was Saterdag omstreeks 19:30 besig met pligte op 'n ongelukstoneel – sowat 10 km buite Reddersburg – waar 'n vragmotor en twee voertuie gebots het. 'n Ander motor het toe vir Ried raakgery.
Ried is op die oorspronklike ongelukstoneel dood verklaar.
Sers. Ikobeng Hlubi, polisiewoordvoerder, sê die beampte het die verkeer op die ongelukstoneel gereguleer terwyl sy kollegas besig was om inligting te kry by die mense wat betrokke was in die eerste ongeluk.
Die bestuurder van 'n Suzuki-motor het Ried raakgery.
Ried het aan sy beserings beswyk voordat paramedici op die toneel opgedaag het.
Ried se kollegas, wat die ongeluk sien gebeur het, is na die Pelonomi-hospitaal in Bloemfontein gebring waar 'n polisiekapelaan en maatskaplike werker hulle ontmoet het.
Volgens Hlubi word 'n aanklag van strafbare manslag in verband met Ried se dood ondersoek en is niemand nog in hegtenis geneem nie.
Lt.genl. Thabethe Mpembe, die Vrystaatse provinsiale polisiekommissaris, sê die polisie in die Vrystaat is diep deur die ontydige afsterwe van Ried geraak.
"Motoriste word weer daarop gewys dat hulle waaksaam moet wees vir enige polisie-, nooddiens- of verkeersoptrede op ons paaie en hul spoed moet aanpas.
"Aan die familie wil ek sê dat hy deur gebede en mooi herinneringe onthou sal word. Mag die Here se liefde julle dra en bemoedig in die moeilike tyd," sê Mpembe.
) Vyf mense is met geringe beserings na die hospitaal op Smithfield gebring ná die ongeluk waarheen Ried en sy kollegas ontbied is.